ಸುಬ್ರತೊ ಕಪ್‌ | ವಯೋಮಿತಿ ಉಲ್ಲಂಘನೆ: ಮೂರು ತಂಡಗಳ ಅಮಾನತು ಬೆಂಗಳೂರು: ಹೆಚ್ಚಿನ ವಯೋಮಿತಿಯ ಆಟಗಾರರನ್ನು ಕಣಕ್ಕಿಳಿಸಿದ ಕಾರಣ 63ನೇ ಸುಬ್ರತೊ ಕಪ್‌ ಸಬ್‌ ಜೂನಿಯರ್‌ ಬಾಲಕರ ಅಂತರರಾಷ್ಟ್ರೀಯ ಫುಟ್‌ಬಾಲ್ ಟೂರ್ನಿಯಿಂದ ಮೂರು ತಂಡಗಳನ್ನು ಅನರ್ಹಗೊಳಿಸಲಾಗಿದೆ. ಈ ಟೂರ್ನಿ ಸೋಮವಾರ ಆರಂಭವಾಯಿತು. ಅಸ್ಸಾಮಿನ ದಿಮಾ ಹಸಾವೊದ ನಝರೆತ್‌ ಮಾಡೆಲ್‌ ಹೈಸ್ಕೂಲ್‌, ಬಿಹಾರದ ಜಮುಯಿಯ ನೆಹರೂ ಪಬ್ಲಿಕ್ ಸ್ಕೂಲ್‌ ಮತ್ತು ಮಣಿಪುರದ ವಿಷ್ಣಪುರದ ಉಲ್ತೌ ಸರ್ಕಾರಿ ಮಾದರಿ ಹೈಸ್ಕೂಲ್‌ ತಂಡಗಳನ್ನು ಟೂರ್ನಿಯಿಂದ ಹೊರಗಟ್ಟಲಾಯಿತು. ಈ ಬಗ್ಗೆ ಸುಬ್ರತೊ ಮುಖರ್ಜಿ ಸ್ಪೋರ್ಟ್ಸ್ ಎಜುಕೇಷನ್‌ ಸೊಸೈಟಿ ಅಧಿಕೃತ ಪ್ರಕಟಣೆ ಹೊರಡಿಸಿದೆ. ಈ ಮೂರು ತಂಡಗಳು ಹೆಚ್ಚಿನ ವಯೋಮಿತಿಯ ನಾಲ್ವರು ಆಟಗಾರರನ್ನು ಕಣಕ್ಕಿಳಿಸಿದ್ದವು ಎಂದು ಈ ಹೇಳಿಕೆ ತಿಳಿಸಿದೆ. ಎಐಎಫ್‌ಎಫ್‌ ನಿಗದಿಪಡಿಸಿರುವ ಟೂರ್ನಿಯ ನಿಯಮಗಳಂತೆ ಮೂಳೆ ಪರೀಕ್ಷೆ ಮೂಲಕ ವಯೋಮಿತಿ ದೃಢೀಕರಿಸಲಾಯಿತು. ಈ ಮೂರು ತಂಡಗಳು ಮೊದಲ ದಿನ ಆಡಿದ ಪಂದ್ಯಗಳನ್ನು ಅನೂರ್ಜಿತಗೊಳಿಸಲಾಯಿತು. ಮಿಜೋರಂ, ಮಧ್ಯಪ್ರದೇಶ ಮತ್ತು ಮಹಾರಾಷ್ಟ್ರದ ಶಾಲಾ ತಂಡಗಳನ್ನೂ ಪರೀಕ್ಷೆಗೆ ಒಳಪಡಿಸಲಾಗಿದ್ದು, ಇದರ ಫಲಿತಾಂಶ ಮಂಗಳವಾರ ಲಭ್ಯವಾಗಲಿದೆ. ಹೋದ ಆವೃತ್ತಿಯಲ್ಲಿ 16 ತಂಡಗಳನ್ನು ವಯೋಮಿತಿ ಉಲ್ಲಂಘಿಸಿ ಆಟಗಾರರನ್ನು ಆಡಿಸಿದ್ದಕ್ಕೆ ಅನರ್ಹಗೊಳಿಸಲಾಗಿತ್ತು. ಪ್ರಜಾವಾಣಿ ಆ್ಯಪ್ ಇಲ್ಲಿದೆ: ಆಂಡ್ರಾಯ್ಡ್ | ಐಒಎಸ್ | ವಾಟ್ಸ್ಆ್ಯಪ್, ಎಕ್ಸ್, ಫೇಸ್‌ಬುಕ್ ಮತ್ತು ಇನ್‌ಸ್ಟಾಗ್ರಾಂನಲ್ಲಿ ಪ್ರಜಾವಾಣಿ ಫಾಲೋ ಮಾಡಿ.